Hartalika Teej 2018: 12 सितंबर, बुधवार को भारत में हरतालिका तीज मनाई जा रही है। यह व्रत हिंदू पंचांग के मुताबिक भाद्रपद महीने के शुक्ल पक्ष की तृतीया को रखा जाता है। इस दिन जहां कुंवारी लड़कियां श्रेष्ठ और बेहतर पति की कामना के लिए व्रत रखती हैं वहीं विवाहित महिलाएं अपने पति की लंबी आयु के लिए हरितालिका तीज का व्रत रखती हैं। बीते साल 24 अगस्त को यह त्योहार मनाया गया था। भारत में कई जगहों पर इसे बड़ी तीज भी कहते हैं। वैसे तो पूरे भारत में सभी सुहागिनें इस व्रत को बड़े उत्साह से करती हैं, लेकिन विशेष रूप से मध्यप्रदेश, उत्तरप्रदेश, राजस्थान और बिहार में हरतालिका तीज को बहुत धूमधाम से मनाया जाता है। इस दिन महिलाएं निर्जला व्रत रखती हैं और दिन भर पानी नहीं पीती हैं। साथ ही रेत का शिवलिंग बनाकर उसकी पूजा करती हैं। हरितालिका तीज का व्रत सबसे कठिन व्रत में गिना जाता है। इस व्रत में पारण करने से पहले पानी की एक बूंद तक पीना वर्जित है।